作者:曹勳
標題:選冠子
內容:細柳排空，高榆擁岸，乍覺楚天秋意。涼隨夜雨，望極長淮，孤館漫成留滯。天淨無雲，浪痕清影，窗戶閒臨煙水。嘆驅馳塵事，殊喜蕭散，暫來閒適。常思念、聖主垂衣，臨朝北顧，泛遣聊寬憂寄。輶軒載攬，虎節嚴持，談笑掛帆千里。憑仗皇威，濫陪樞管，一語折衝遐裔。待歸來，瞻對龍顏，須知有喜。